Diari Oficial de la Generalitat Valenciana


Sumari del DOGV 6578, del 02-08-2011 (2011/8391)

RESOLUCIÓ de 12 de juliol de 2011, del director general de Justícia, de la Conselleria de Justícia i Benestar Social, per la qual es resol inscriure la modificació dels Estatuts de l'Il·lustre Col·legi Oficial de Doctors i Llicenciats en Filosofia i Lletres i en Ciències d'Alacant i es disposa la seua publicació en el Diari Oficial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6578

Data del DOGV
:   02-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8391


Data del document
:   12-07-2011

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * Alacant
    * col·legi professional
    * reglament intern

RESOLUCIÓ de 12 de juliol de 2011, del director general de Justícia, de la Conselleria de Justícia i Benestar Social, per la qual es resol inscriure la modificació dels Estatuts de l'Il·lustre Col·legi Oficial de Doctors i Llicenciats en Filosofia i Lletres i en Ciències d'Alacant i es disposa la seua publicació en el Diari Oficial de la Comunitat Valenciana. [2011/8391]  
Vist l'expedient de modificació estatutària instruït a instància de l'Il·lustre Col·legi Oficial de Doctors i Llicenciats en Filosofia i Lletres i en Ciències d'Alacant, inscrit amb el número 57, de la Secció Primera del Registre de Col·legis Professionals i de Consells Valencians Professionals de la Comunitat Valenciana, en què se sol·licita la inscripció de la modificació dels seus Estatuts en el dit Registre, atenent als següents  
  
Fets  
  
Primer. Francisco Martín Irles, degà de l'Il·lustre Col·legi Oficial de Doctors i Llicenciats en Filosofia i Lletres i en Ciències d'Alacant, va presentar, en data 4 de març de 2010, sol·licitud d'inscripció de la modificació dels Estatuts de l'Il·lustre Col·legi Oficial de Doctors i Llicenciats en Filosofia i Lletres i en Ciències d'Alacant, al Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Formulades diverses observacions prèvies al control de legalitat en relació al text estatutari per part del Servici d'Entitats Jurídiques de la Conselleria de Justícia i Administracions Públiques en dates 23 de juny de 2010, 16 de febrer de 2011, 5 de maig de 2011 y 1 de juny de 2011, sol·licitant que s'esmenara la seua petició inicial, i se li va concedir un mes de termini a aquest efecte.  
Tercer. Amb data 21 de juny de 2011, va tindre entrada al Registre de la Conselleria de Justícia i Administracions Públiques, un escrit de Francisco Martín Irles, en qualitat de degà de l'Il·lustre Col·legi Oficial de Doctors i Llicenciats en Filosofia i Lletres i en Ciències d'Alacant, en resposta a l'esmentat ofici de l'1 de juny de 2011, mitjançant el qual s'adjuntaven les modificacions del text dels Estatuts de l'Il·lustre Col·legi Oficial de Doctors i Llicenciats en Filosofia i Lletres i en Ciències d'Alacant, així com el certificat del secretari, amb el vistiplau del president, de 12 d'abril de 2011, referent a l'acord de la Junta General Extraordinària celebrada el dia 19 de febrer de 2010, sobre modificació d'Estatuts.   
  
Quart. No obstant això, revisat el text dels Estatuts s'observen els següents errors. En l'article 1, apartats 3 i 4, s'indica «Conselleria de Justícia i Administracions Públiques» havent d'indicar «Conselleria de Justícia i Benestar Social», d'acord amb la nova estructura orgànica bàsica de la Presidència i de les conselleries de la Generalitat establida pel Decret 75/2011, de 24 de juny, del Consell.  
  
Quint. La modificació estatutària, amb les correccions procedents en exercici del control de legalitat, figura tot seguit:  
  
Article 1. Denominació i personalitat  
1. L'Il·lustre Col·legi Oficial de Doctors i Llicenciats en Filosofia i Lletres i en Ciències d'Alacant és una corporació de Dret Públic amb personalitat jurídica pròpia i plena capacitat per al compliment dels seus fins.  
2. Els presents Estatuts apliquen i despleguen els principis jurídics enunciats per la Constitució, per l'Estatut d'Autonomia de la Comunitat Valenciana, per la Llei de Col·legis Professionals de l'Estat, per la Llei de la Generalitat Valenciana de Consells i Col·legis Professionals de la Comunitat Valenciana i per les lleis de la Unió Europea que corresponguen, lleis que garanteixen la personalitat jurídica del Col·legi Oficial de Doctors i Llicenciats en Filosofia i Lletres i en Ciències d'Alacant, i la seua capacitat plena per a la realització dels fins professionals derivats dels títols universitaris oficials atorgats, tant per les facultats universitàries desglossades de les tradicionalment denominades Facultats de Filosofia i Lletres i Facultats de Ciències, com per les actuals que no tinguen corporacions professionals específiques. En conseqüència, aquests Estatuts reconeixen, entre altres, la plena capacitat d'aquest Col·legi per a la realització dels fins professionals derivats dels títols oficials en el camp de l'educació i d'aquells que hui en dia no tenen corporacions professionals específiques.  
  
Els títols universitaris oficials de Grau en Mestre en Educació Infantil, de Grau en Mestre en Educació Primària i el títol professional de Màster de Professor de Secundària, derivats de l'adequació a l'Espai Europeu d'Educació Superior, faculten també als seus titulars a inscriure's com a membres de ple dret d'aquest Col·legi Oficial de Doctors i Llicenciats en Filosofia i Lletres i en Ciències d'Alacant.  
  
Així mateix, aquests Estatuts reconeixen també la plena capacitat d'aquest Col·legi per a la realització dels fins professionals dels títols que s'exigeixen per a impartir les ensenyances, tal com s'estableix en la Llei Orgànica 2/2006, de 3 de maig, d'Educació.  
La plena capacitat d'aquest Col·legi, per a la realització dels fins professionals expressats, és sense perjudici del que disposa l'article 8 d'aquests Estatuts.  
3. Aquest Col·legi, per a tot allò que afecta els aspectes institucionals i corporatius, es relacionarà amb la Conselleria de Justícia i Benestar Social del Consell. I per a tot el que es refereix als continguts professionals, es relacionarà amb la Conselleria d'Educació de la Generalitat.  
4. La seu social d'aquest Col·legi està a l'avinguda Salamanca, 7, entresòl, 03938 Alacant. Per al canvi de domicili de la seu social bastarà acord de la Junta General i la seua comunicació a la Conselleria de Justícia i Benestar Social i a la Conselleria d'Educació.  
  
Article 5. Fins  
Són finalitats essencials del Col·legi:  
a) L'ordenament de l'activitat professional, la seua representació i la defensa dels interessos professionals dels col·legiats, sense perjudici de la competència de l'administració Pública per raó de la relació funcionarial, i l'ordenació de la professió en els casos de les titulacions derivats dels títols oficials universitaris en el camp de l'educació i d'aquells que hui en dia no tenen corporacions professionals específiques.  
  
b) Vetlar per l'exercici de la professió, facilitant el coneixement i compliment de qualsevol classe de disposicions legals que l'afecte i fent complir l'ètica professional i les normes deontològiques pròpies.  
c) La defensa dels interessos professionals dels col·legiats i la representació exclusiva de l'exercici de la professió.  
d) La protecció dels interessos professionals dels consumidors i usuaris dels serveis dels seus col·legiats, tot això sense perjuí de la competència de l'administració Pública.  
e) Promoure la constant millora de la qualitat de les prestacions professionals dels col·legiats, a través de la seua formació i perfeccionament.  
f) Divulgació de la cultura i la ciència entre els col·legiats, entitats i organismes públics i privats, i persones físiques d'àmbit nacional i internacional.  
  
Article 7. Requisits  
1. La persona sol·licitant haurà de ser major d'edat.  
2. Qui haja obtingut la titulació exigida per l'article 1 d'aquests Estatuts i sol·licite la incorporació per primera vegada a aquest Col·legi, haurà de presentar el corresponent títol acadèmic o, si no el té encara, certificat d'haver abonat els drets d'expedició, amb l'obligació de presentar el títol en un termini de dos anys, a fi de registrar-lo en el Col·legi.  
3. Si la persona sol·licitant ja estiguera col·legiada en un altre Col·legi del territori espanyol, serà el Col·legi de procedència qui, si fa al cas, comunicaria aquesta dada.  
4. Podran ingressar en el Col·legi, si reuneixen les condicions dels apartats anteriors, els nacionals de qualsevol dels estats membres de la Unió Europea o d'un Estat tercer a què la Unió Europea aplique, de forma recíproca i efectiva, el principi de llibertat de circulació de professionals, tant en allò referent a l'establiment com a la prestació ocasional de serveis, llevat dels casos de dispensa legal.  
5. La persona sol·licitant estarà obligada a pagar les quotes d'incorporació que establisca el Col·legi en els termes que estableix la legislació.  
  
Article 13. Baixa  
1. La condició de col·legiat/ada se perdrà:  
a) A petició pròpia, llevat de si s'està obligat a romandre col·legiat en el Col·legi de Doctors i Llicenciats en Filosofia i Lletres i en Ciències d'Alacant per a exercir la professió, per tindre el seu domicili professional únic o principal al territori d'aquest Col·legi. En aqueix cas, la sol·licitud de baixa haurà de comunicar-se per escrit o mitjançant qualsevol de les formes previstes en la legislació administrativa vigent per a la presentació de documents davant dels organismes públics, inclosa la finestreta habilitada en la web del Col·legi oficial.  
Així mateix, perquè el col·legiat puga ser donat de baixa a petició pròpia, aquest ha de trobar-se al corrent de tots els pagaments i quotes col·legials, i no ha d'estar incurs en cap dels supòsits que contempla la legislació vigent per a la col·legiació obligatòria.  
b) Per decisió de Junta de Govern, si el col·legiat no haguera satisfet durant mes d'un any les quotes reglamentàries a què estiguera obligat, llevat que tinguera l'obligació d'estar col·legiat per a exercir la seua professió. En aquests casos el Col·legi iniciarà els corresponents expedients administratius i jurídics per a normalitzar la situació.  
c) Com a sanció disciplinària, d'acord amb l'article 62 dels presents Estatuts.  
e) Per sentència judicial ferma, d'inhabilitació per a l'exercici professional.  
2. En cap cas podrà causar baixa si la seua condició d'exercici professional de no funcionari l'obligara a estar col·legiat.  
3. La pèrdua de la condició de col·legiat comportarà la pèrdua de la condició de mutualista i dels serveis i beneficis derivats de la condició de col·legiat.  
  
Article 15. Drets  
Els col·legiats tenen els següents drets:  
a) La permanència en el Col·legi, que el facultarà per a l'exercici actiu de la professió en qualsevol de les seues modalitats, fins que no perda la seua condició de col·legiat.  
b) Trobar en l'exercici professional, o amb motiu d'aquest, l'adequada defensa col·legial davant d'autoritats, entitats o particulars.  
c) Obtindre representació i suport de les juntes de Govern en les seues justes reclamacions relatives a l'exercici professional, per a la qual cosa aquelles els sentiran en les seues demandes, els representaran, si fóra necessari, i, a sol·licitud dels interessats, intervindran en els expedients que a aquests pogueren fer-se.  
d) Participar, amb sufragi actiu i passiu, en totes les eleccions que realitze el Col·legi, d'acord amb les normes aplicables a aquestes.  
e) Utilitzar els locals del Col·legi per a reunions i actes de caràcter professional o col·legial, amb la conformitat de la Junta de Govern.  
f) Formar part de les comissions o seccions que estatutàriament es constituïsquen.  
g) Utilitzar tots els serveis i participar en totes les activitats que organitze el Col·legi.  
h) Tindre a disposició en la pàgina web del Col·legi oficial la finestreta que li possibilite obtindre la informació i formularis necessaris per a l'accés a l'activitat professional; presentar documentació i sol·licituds, incloent-hi la de la col·legiació; conéixer l'estat de tramitació dels procediments en què tinga consideració d'interessat i rebre la corresponent notificació dels actes de tràmit preceptius i la seua resolució; ser convocat a les juntes generals ordinàries i extraordinàries i conéixer l'activitat pública i privada del Col·legi professional.  
  
i) Rebre informació sobre el funcionament del Col·legi, no sols a través dels mitjans publicitaris, sinó també quan ho sol·licite per escrit o personalment.  
j) Integrar-se en les activitats i els serveis comuns d'interés col·legial que es puguen crear.  
k) Aspirar a les ajudes, premis i honors previstos en aquests Estatuts.  
l) Presentar a la Junta de Govern escrits de suggeriments, peticions o queixes, d'acord amb el que disposa l'article 17.  
  
Article 18. Òrgans col·legials  
1. Al Col·legi hi ha tres òrgans de decisió: la Junta General o Assemblea General, la Junta de Govern i la Comissió Permanent.  
2. La Junta General és l'òrgan suprem de la voluntat col·legiada en els assumptes propis de la seua competència, d'acord amb les disposicions d'aquests Estatuts i sense més limitacions que les legalment establides, i els seus acords, vàlidament adoptats, són obligatoris per a tots els col·legiats, fins i tot per als dissidents o absents.  
3. La Junta de Govern és l'òrgan de representació del Col·legi i els seus membres han de tindre la residència en el territori corresponent i ser elegits segons el que preveuen els presents Estatuts.  
4. La Comissió Permanent resoldrà, entre sessions de la Junta de Govern, aquelles qüestions urgents que, sent competència d'aquella, li siguen delegades i de la resolució de les quals donarà compte i respondrà davant de la Junta de Govern.   
  
Article 30. Composició de la Junta  
1. La Junta de Govern estarà integrada, almenys, per un degà, un vicedegà, un secretari, un vicesecretari, un tresorer, un interventor, un bibliotecari i dos vocals. El nombre de vocals podrà augmentar-se per acord de la Junta General, si així ho aconsellara el nombre d'inscrits en el cens o l'organització de l'activitat col·legial.  
2. Els membres de la Junta de Govern han de tindre la seua residència legal a la província d'Alacant.  
3. La Junta de Govern podrà actuar en comissió permanent, que estarà constituïda pel degà, vicedegà, secretari, tresorer i un vocal de la Junta de Govern. La Comissió Permanent executarà, amb el nivell de dedicació que requerisca cada funció, les decisions preses per la Junta de Govern i assumirà les funcions que aquesta li delegue. La Comissió Permanent es reunirà el nombre de vegades que establisca la Junta de govern.  
  
Fonaments de dret  
  
Primer. La modificació dels Estatuts respecten totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
És per això que, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, i atribuït a la Direcció General de Justícia, resulta necessari procedir en el text dels Estatuts, i en l'article 1, apartats 3 i 4, on diu: «Conselleria de Justícia i Administracions Públiques», haurà de dir: «Conselleria de Justícia i Benestar Social», d'acord amb la nova estructura orgànica bàsica de la Presidència i de les conselleries de la Generalitat, establida pel Decret 75/2011, de 24 de juny, del Consell.   
Segon. La modificació dels Estatuts ha estat aprovada amb els requisits i formalitats previstos en el dit article i en els propis Estatuts del Col·legi.  
Tercer. L'expedient ha estat tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat i pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
  
I vistos l'article 36 de la Constitució; l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
  
1. Inscriure la modificació dels Estatuts del Col·legi Oficial de Doctors i Llicenciats en Filosofia i Lletres i en Ciències d'Alacant al Registre de Col·legis Professionals i de Consells Valencians Professionals de la Comunitat Valenciana, amb els canvis de redacció indicats en el fonament de Dret Primer.  
2. Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i amb els articles 10, 14, i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
  
València, 12 de juliol de 2011.- El director general de Justícia: Julián Ángel González Sánchez.